Document ID: 32010D0654

DECIZIA COMISIEI
din 27 octombrie 2010
de modificare a Deciziei 2009/852/CE în ceea ce privește lista anumitor unități de prelucrare a laptelui din România care fac obiectul anumitor măsuri tranzitorii
[notificată cu numărul C(2010) 7258]
(Text cu relevanță pentru SEE)
(2010/654/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1), în special articolul 12 al doilea paragraf,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2), în special articolul 9,
întrucât:
(1)
Decizia 2009/852/CE a Comisiei (3) permite ca cerințele structurale stabilite în Regulamentul (CE) nr. 852/2004, anexa II capitolul II, și în Regulamentul (CE) nr. 853/2004, anexa III secțiunea I capitolele II și III, secțiunea II capitolele II și III și secțiunea V capitolul I, nu se aplică în cazul unităților de prelucrare a laptelui din România enumerate în anexa I la prezenta decizie pâna la 31 decembrie 2011.
(2)
În iulie 2010, autoritățile române au informat oficial Comisia de faptul că, de la intrarea în vigoare a Deciziei 2009/852/CE, cinci unități din anexa I la decizia respectivă au fost închise și una a fost autorizată, o unitate din anexa II la decizia respectivă a renunțat la prelucrarea laptelui crud care respectă cerințele și a celui care nu respectă cerințele pe linii de producție separate și ar trebui să fie transferate la anexa III la decizie, cinci unități din anexa III la decizie au fost autorizate pentru comerțul în interiorul Uniunii, o unitate a fost adăugată și o altă unitate a fost închisă.
(3)
Având în vedere îmbunătățirile structurale în curs, este necesar ca lista unităților stabilite în anexele I-III la Decizia 2009/852/CE să fie modificată în consecință.
(4)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Listele unităților de prelucrare a laptelui din România enumerate în anexele I-III la Decizia 2009/852/CE (denumite în continuare „unitățile”) se înlocuiesc cu lista unităților din anexele I-III la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 27 octombrie 2010.

Labels: 17
7
3
0
18
15